বিএনপি মামলাবাজ দলে পরিণত হয়েছে: নাসিম
আন্দোলন ও নির্বাচনে ব্যর্থ হয়ে বিএনপি এখন মামলাবাজ দলে পরিণত হয়েছে বলে মন্তব্য করেছেন আওয়ামী লীগের প্রেসিডিয়াম সদস্য ও কেন্দ্রীয় ১৪ দলের মুখপাত্র মোহাম্মদ নাসিম।







শুক্রবার দুপুরে জাতীয় প্রেসক্লাব মিলনায়তনে মাদক ও দুর্নীতিবিরোধী সোসাইটি ও মহানগর বঙ্গবন্ধু একাডেমির যৌথ উদ্যোগে আয়োজিত আলোচনাসভায় তিনি এসব কথা বলেন।




তিনি বলেন, হতাশাগ্রস্ত হয়ে বিএনপি মামলা করেছে। রাজনীতি হলো মাঠের প্রতিযোগিতা। মামলা করে সফলতা অর্জন করা যায় না। সংসদে না আসলে মামলাবাজ, ব্যর্থ ও হতাশাগ্রস্ত দল হিসেবে বিএনপি নিশ্চিহ্ন হয়ে যাবে।
১৪ দল ঐক্যবদ্ধ আছে এবং ভবিষ্যতেও থাকবে এমন মন্তব্য করে নাসিম বলেন, ১৪ দল অবশ্যই সরকারের অংশ হিসেবে কাজ করবে। একাদশ জাতীয় সংসদ নির্বাচনে জোটগতভাবেই বিজয়ী হয়েছি। তাই ১৪ দলে বিরোধী দল হবে কিনা অহেতুক এই ধরনের প্রশ্ন করে কেউ বিভ্রান্ত্রি সৃষ্টি করবেন না। ১৪ দল বিরোধী দল হতে পারে না। বঙ্গবন্ধুকন্যা শেখ হাসিনার নেতৃত্বে ১৪ দল ঐক্যবদ্ধ আছে এবং ভবিষ্যতেও থাকবে।
বিএনপি-জামায়াত পরাজিত হয়ে ঘাপটি মেরে বসে আছে দাবি করে সাবেক এই মন্ত্রী বলেন, এখনও চূড়ান্তভাবে অসাম্প্রদায়িক শক্তির পরাজয় হয়নি। তারা চক্রান্ত অব্যাহত রেখেছে।
প্রধানমন্ত্রী শেখ হাসিনার নেতৃত্বে ১৪ দল এই অপশক্তির চক্রান্ত রুখে দেবে। তিনি বলেন, সরকারের ভুলত্রুটি হতেই পারে। সেই ভুলত্রুটি ধরিয়ে দেয়ার দায়িত্ব পালন করবেন ১৪ দলের নেতারা। একই সঙ্গে দেশ ও জাতির বৃহত্তর স্বার্থে শেখ হাসিনাকে চোখের মনির মতো রক্ষা করা হবে।
বিএনপিকে সংসদে আসার আহ্বান জানিয়ে মোহাম্মদ নাসিম বলেন, সংখ্যায় আপনারা যত কমই হন না কেন সংসদে এসে কার্যকর ভূমিকা রাখুন। দয়া করে চক্রান্ত করবেন না। জনগণ এখন অনেক সচেতন। কোনও ষড়যন্ত্র সফল হবে না।
১৯৯৬ সালের ১৫ ফেব্রুয়ারির নির্বাচনের প্রসঙ্গে উল্লেখ করে মোহাম্মদ নাসিম বলেন, আজ ১৫ ফেব্রুয়ারি, কলঙ্কিত দিন। ১৯৯৬ সালের ১৫ ফেব্রুয়ারি ভোটারবিহীন নির্বাচন হয়েছিল। বিএনপি ছাড়া কোনও রাজনৈতিক দল ওই নির্বাচনে অংশগ্রহণ করেনি। তবে শুধু প্রত্যাখ্যান নয়, আন্দোলন করে ওই নির্বাচন বাতিল করেছিল আওয়ামী লীগ।
খালেদা জিয়া ১৫ ফেব্রুয়ারি ভোটারবিহীন নির্বাচন করে জনগণের চাপে ৩০ মার্চ পদত্যাগে বাধ্য হয়েছিলেন। আওয়ামী লীগ যা বলে তাই করে। রাজনীতিতে ত্যাগ-তিতিক্ষা ছাড়া কোনও ফল পাওয়া যায় না।
মেজর (অব.) শাহেল সরওয়ারের সভাপতিত্বে আলোচনা সভায় অন্যদের মধ্যে আরও বক্তব্য রাখেন সাম্যবাদী দলের সাধারণ সম্পাদক ও সাবেক মন্ত্রী দিলীপ বড়ুয়া, গণতন্ত্রী পার্টির ডা. শাহাদাত হোসেন, ঢাকা মহানগর দক্ষিণ আওয়ামী লীগের সাধারণ সম্পাদক শাহে আলম মুরাদ, আওয়ামী লীগ নেতা বলরাম পোদ্দার প্রমুখ।

আন্দোলন ও নির্বাচনে ব্যর্থ হয়ে বিএনপি এখন মামলাবাজ দলে পরিণত হয়েছে বলে মন্তব্য করেছেন আওয়ামী লীগের প্রেসিডিয়াম সদস্য ও কেন্দ্রীয় ১৪ দলের মুখপাত্র মোহাম্মদ নাসিম।